शिक्षा केंद्रों के संचालन में कोताही बर्दाश्त नहीं
नगर संवाददाता | सवाई माधोपुर
जिलेमें साक्षरता विभाग की ओर से प्रत्येक पंचायत स्तर पर शिक्षा केन्द्र खोले गए हैं, लेकिन इन केन्द्रों पर लगाए गए प्रेरकों द्वारा लापरवाही बरती जाने का मामला सामने आया है। इसे गंभीरता से लेते हुए साक्षरता विभाग के अधिकारी ने प्रत्येक ब्लॉक में जाकर प्रेरकों की बैठक लेना शुरू कर दिया है। सभी प्रेरकों को हिदायत दी जा रही है कि केन्द्रों के संचालन में कोताही बर्दाश्त नहीं की जाएगी। साथ ही निदेशालय से प्राप्त प्रेरकों का भुगतान संबंधित ग्राम पंचायत के सचिव एवं सरपंच के खातों में जमा होने के बावजूद लंबे समय से प्रेरकों को नहीं दिए जाने की भी अधिकारी ने जांच शुरू कर दी है।
उल्लेखनीय है कि जिले में 197 पंचायतें हैं, जिनमें संचालित शिक्षा केन्द्रों पर 374 शिक्षा प्रेरक है। इनमें एक महिला प्रेरक और एक पुरुष प्रेरक नियुक्त है। इनके द्वारा शिक्षा केन्द्र को खोले जाने का समय अलग अलग निर्धारित है। महिला शिक्षा प्रेरक निरक्षर महिलाओं को साक्षर करने का काम करती है, जिसका समय सुबह 11 से 1:30 बजे तक निर्धारित है। साथ ही पुरुष शिक्षा प्रेरक निरक्षर पुरुषों को साक्षर करने का काम करते हैं, जिनका समय 3:30 बजे से 6.00 बजे तक निर्धारित है, लेकिन साक्षरता विभाग के अधिकारी के सामने इन प्रेरकों द्वारा अनियमितता बरतने का मामला सामने आया है। अधिकारी ने इसे गंभीरता से लेते हुए सभी ब्लॉकों में प्रेरकों की मीटिंग लेकर इस मामले में हिदायत देना शुरू कर दिया है। साक्षरता अधिकारी रामखिलाड़ी बैरवा द्वारा बौंली, सवाई माधोपुर, बामनवास, खंडार में मीटिंग ली जा चुकी है और इससे जिला प्रशासन को अवगत भी करा दिया गया है। अब गंगापुर सिटी में यह मीटिंग ली जानी बाकी है। मीटिंग के दौरान साक्षरता अधिकारी बैरवा ने माना है कि सभी केन्द्र धीमी गति से संचालित हो रहे हैं।
ले रहे है फीडबैक
खंडारमें तो सेकंडरी और सीसे स्कूल के संस्था प्रधान को कलेक्टर द्वारा पाबंद किया गया है कि वे शिक्षा केन्द्रों की नियमितता का ध्यान रखेंगे। साक्षरता अधिकारी और कलेक्टर द्वारा इस मामले में फीडबैक लिया जा रहा है। साथ ही शिक्षा केन्द्रों पर साक्षरता प्रतिशत की जानकारी ली जा रही है। जिले में 20 प्रेरकों के पद खाली चल रहे हैं, जिन्हें भी विकास अधिकारी से शीघ्र भरने को कहा गया है। मीटिंग के दौरान प्रेरकों ने भुगतान समय पर नहीं मिलने की शिकायत की। इस पर साक्षरता अधिकारी रामखिलाड़ी बैरवा ने जानकारी ली तो हकीकत सामने आई कि निदेशालय से प्रेरकों के भुगतान के लिए बजट मिल चुका है और बजट पंचायत के सचिव एवं सरपंच के खातों में लंबे समय से जमा है। शिक्षा प्रेरकों को उसी पंचायत के सचिव और सरपंच द्वारा भुगतान किया जाता है। ब्लॉकों में कहीं प्रेरकों को महीनों से भुगतान नहीं मिल पा रहा है। प्रेरकों को प्रति माह ढाई हजार का भुगतान दिया जाता है, लेकिन निदेशालय से प्राप्त भुगतान अब तक सचिव और सरपंच द्वारा प्रेरकों को क्यों नहीं दिया गया, इस मामले में जानकारी ली जा रही है तथा प्रशासन को अवगत कराया जा रहा है।
hin_Deva npi_Deva hin_Deva hin_Deva hne_Deva hin_Deva